Politiet i Oslo melder at de fikk melding klokken 04.00 natt til første nyttårsdag av en nabo ved Haugerud i Oslo, som våknet av bråk utenfor bopel der flere personer skal ha havnet i et basketak.

– Da politiet kom til stedet møtte vi på to menn med skader ved Haugerud senter. Den ene personen hadde mistet noen tenner. Den andre hadde noe knivskader i øret og meldte om smerter i beinet. De fortalte at gjerningspersonene var tre unge menn, sier pressevakt Eirik Wilmann i Oslo politidistrikt til ABC Nyheter.

Wilmann beskriver saken som «en alvorlig voldshendelse».

Han sier at politiet omtrent ti minutter senere møtte på tre personer, som også bar preg av å ha vært i et slagsmål.

– De sier på sin side at de har blitt angrepet av to eldre menn, sier Wilmann.

Politiet bekrefter at de har startet etterforskning for å nøste opp i saken og vil hente inn avhør og annen informasjon. Flere av partene skal være kjenninger av politiet. Ingen av partene skal være mindreårige etter det politiet kjenner til.

– Vi har forståelse for at folk blir bekymret når det skjer slike voldsepisoder i nærområdet, sier Wilmann.

Aktuelt: Gutt overfalt og slått med jernrør i Oslo

Kallmyr om Oslo-volden: – Fattigdom er ingen unnskyldning